ไปถอนฟันกรามมาประมาณ4วันแล้วแต่ยังไม่หายปวด ปวดไม่ค่อยมากค่ะ ยังมีบวมนิดหน่อย สามารถกินยาพวกอะม๊อกซี่แก้อักเสบ แล้วก็พวกไอโบรเฟน พอนสแตน ได้ไหมคะ
สวัสดีค่ะ การถอนฟันเป็นการทำหัตถการชนิดหนึ่งที่มีแผลในช่องปาก โดยปกติอาจมีเลือดไหลหลังทำการถอนฟันได้ภายใน 24 ชั่วโมงแรก แพทย์มักใช้ผ้าก๊อซสะอาดอุดบริเวณแผลไว้ อาการปวดบริเวณที่ถอนฟัน จะเกิดตามหลังการถอนฟันได้ แต่ควรจะหายภายใน 48-72 ชั่วโมง หากอาการดังกล่าวเป็นนานกว่านั้น อาจเกิดภาวะแทรกซ้อนขึ้น เช่น มีการติดเชื้อที่แผล มีภาวะเลือดแข็งตัวผิดปกติ เป็นต้น และแผลจะสมานกันดีภายในประมาณ 1-2 สัปดาห์ ถ้าไม่มีภาวะแทรกซ้อนจากที่กล่าวมา ถ้าถอนฟันมาภายใน 1 สัปดาห์แรก อาจจะยังมีอาการปวดได้เป็นปกติ แต่แนวโน้มควรจะค่อยๆดีขึ้นเรื่อยๆ อาจจะยังบวมได้เช่นกัน ซึ่งในระหว่างนี้สามารถรับประทานยาแก้ปวดหรือยาแก้อักเสบเช่นไอบูโพรเฟน หรือพอนสแตนดังกล่าวมาได้สังเกตอาการค่ะ ถ้าเวลาผ่านไป แต่ยังปวด บวม ที่มีแนวโน้มมากขึ้น มีเลือดหรือหนองที่แผล ควรกลับไปพบทันตแพทย์ที่ดูแลเพื่อประเมินแผลดูอีกครั้ง